送新四川茶馬
作者：度正
朝代：宋

paragraphs: 慶元二年春，有詔來自東。
曰東川漕臣，憂國盡變通。
東川十五郡，連年歲不豐。
國計僅以足，民力幾窮空。
頼茲經綸手，調護遂奏功。
曰維榷牧司，有言驚聖聰。
咨爾予漕臣，僉言爾惟忠。
往哉其撫事，惟和惟其中。
蜀人聞天書，喜氣如春風。
竊思斟酌權，大概不可窮。
在昔元祐間，委付失狂童。
苞苴肆分行，錐刀到心胸。
小蘇抗章論，大蘇以詩攻。
至今百世下，得失爛如烘。
明公冰霜姿，材業尤雄雄。
剸割一指間，妙用付天工。
鳥獸雖無知，好惡人則同。
覿德自來馴，遇暴輒興戎。
從茲三邊人，稽首不敢凶。
蜀人願公留，天子將思公。
謂公曰還歸，其以來年冬。